ทองคำปิดวานนี้ปรับขึ้นหลังดอลล์อ่อนค่า
สัญญาทองคำตลาดนิวยอร์กปิดบวกเมื่อคืนนี้ (15 เม.ย.) โดยได้รับแรงหนุนจากการอ่อนค่าของสกุลเงินดอลลาร์ อันเป็นผลมาจากข้อมูลภาคการผลิตที่อ่อนแอของสหรัฐ
16 เม.ย. 2558

สำนักข่าวอินโฟเควสท์รายงานว่า สัญญาทองคำตลาดนิวยอร์กปิดบวกเมื่อคืนนี้ (15 เม.ย.) โดยได้รับแรงหนุนจากการอ่อนค่าของสกุลเงินดอลลาร์ อันเป็นผลมาจากข้อมูลภาคการผลิตที่อ่อนแอของสหรัฐ
ทั้งนี้ สัญญาทองคำตลาด COMEX (Commodity Exchange) ส่งมอบเดือนมิ.ย.เพิ่มขึ้น 8.7 ดอลลาร์ หรือ 0.73% ปิดที่ 1,201.30 ดอลลาร์/ออนซ์, สัญญาโลหะเงินส่งมอบเดือนพ.ค.เพิ่มขึ้น 11.8 เซนต์ ปิดที่ 16.279 ดอลลาร์/ออนซ์, สัญญาพลาตินัมส่งมอบเดือนก.ค.พุ่งขึ้น 2.9 ดอลลาร์ ปิดที่ 1,156.60 ดอลลาร์/ออนซ์ และสัญญาพัลลาเดียมส่งมอบเดือนมิ.ย.พุ่งขึ้น 4.60 ดอลลาร์ ปิดที่ 767.10 ดอลลาร์/ออนซ์
สัญญาทองคำได้รับแรงหนุนจากการอ่อนค่าของสกุลเงินดอลลาร์ โดยสกุลเงินดอลลาร์สหรัฐได้รับแรงกดดันหลังจากธนาคารกลางสหรัฐ (เฟด) รายงานเมื่อคืนนี้ว่า การผลิตภาคอุตสาหกรรมเดือนมี.ค.ลดลง 0.6% หลังจากเพิ่มขึ้น 0.1% ในเดือนก.พ. ขณะที่การผลิตภาคอุตสาหกรรมในช่วงไตรมาสแรกปีนี้ ปรับลง 1.0% เมื่อเทียบรายปี ซึ่งเป็นการลดลงรายไตรมาสครั้งแรกนับตั้งแต่ช่วงไตรมาส 2 ปี 2552
นอกจากนี้ ดอลลาร์ยังได้เผชิญปัจจัยลบ เนื่องจากกิจกรรมภาคการผลิตในเขตนิวยอร์กอ่อนแรงลงในเดือนเม.ย. โดยเฟดสาขานิวยอร์กเปิดผยว่าดัชนีภาวะธุรกิจโดยรวม (Empire State Index) เดือนเม.ย.ลดลงแตะ -1.19 จากระดับ 6.90 ในเดือนมี.ค. ทั้งนี้ การอ่อนค่าของดอลลาร์จะทำให้สัญญาทองคำซึ่งซื้อขายในรูปสกุลเงินดอลลาร์นั้น มีราคาถูกลงและน่าดึงดูดใจสำหรับนักลงทุนที่ถือครองสกุลเงินอื่นๆ